Folketing
2000-04-14

Den kommer til at stå på finansloven. Den rammer kollektivt og er altså uafhængig af forbruget af - i dette tilfælde - uddannelser. Kort sagt vil der være tale om et øget omkostningsniveau for danske virksomheder til skade for konkurrenceevnen. At der lægges op til indførelse af en ny skatteskrue, kan der heller ikke være megen tvivl om. Lovforslaget fastslår nemlig, at statens bidrag ikke reguleres i forhold til løn- og prisstigningerne, og så er det jo klart, at det er hensigten, at erhvervslivets bidrag over tid skal udgøre en stadig større del af de samlede udgifter, medmindre man altså tror på, at udgifterne til voksen- og efteruddannelse skal skæres ned i årene fremover, og det er jo ikke ligefrem det, regeringen og forligspartierne ser ud til at sigte efter. Endvidere er der jo også mulighed for, at andre områder i finansieringsmæssig henseende kan lægges ind under AUF. Hvis denne fremgangsmåde ikke kan overraske, har den retorik, som det hele er pakket ind i, til gengæld nået nye højder i kunstnerisk udførelse.